Ομπάμα: 33 χιλιάδες Αμερικανοί στρατιώτες αποσύρονται από το Αφγανιστάν μέχρι το τέλος του 2012
διάγγελμα του Αμερικανού Προέδρου για τον πόλεμο στο Αφγανιστάν
﻿﻿Ο Πρόεδρος Ομπάμα ανακοίνωσε την αρχή του τέλους για τον 10ετή πόλεμο στο Αφγανιστάν, διατάσσοντας την απόσυρση 33 χιλιάδων αμερικανών στρατιωτών μέχρι το τέλος του 2012. Σε διάγγελμα του από το Λευκό Οίκο, ο κ. Ομπάμα δήλωσε στον αμερικανικό λαό ότι «το κύμα του πολέμου υπαναχωρεί» και ότι οι πρώτοι 10 χιλιάδες αμερικανοί στρατιώτες θα αποσυρθούν απ’ το Αφγανιστάν μέχρι το τέλος της χρονιάς, αρχίζοντας από τον άλλο μήνα. Οι υπόλοιποι θα επιστρέψουν του χρόνου, ενώ οι αμερικανικές δυνάμεις θα συνεχίσουν την απόσυρση τους «με σταθερό ρυθμό» καθώς οι Αφγανικές δυνάμεις θα αναλαμβάνουν τον ηγετικό ρόλο, είπε ο κ. Ομπάμα. Αυτή τη στιγμή περίπου 100 χιλιάδες αμερικανοί στρατιώτες υπηρετούν στο Αφγανιστάν. Ο πόλεμος στο Αφγανιστάν γίνεται όλο και πιο αντιδημοφιλής εδώ στις ΗΠΑ. Ένα τρισεκατομμύριο δολάρια έχουν ξοδευτεί στους πολέμους στο Ιράκ και το Αφγανιστάν τη τελευταία δεκαετία και γι’ αυτό ο Πρόεδρος Ομπάμα παραδέχτηκε ότι είναι καιρός οι ΗΠΑ να επικεντρώσουν την προσοχή τους «στην στήριξη του δικού τους έθνους». Ο Πρόεδρος Ομπάμα δήλωσε ότι μέχρι το 2014 θα έχει ολοκληρωθεί η μεταβατική διαδικασία και ο λαός του Αφγανιστάν θα είναι υπεύθυνος για την ασφάλεια της χώρας του. Η ανακοίνωση του Αμερικανού Προέδρου θεωρείται πάντως πιο επιθετική απ’ την αργότερη διαδικασία απόσυρσης που ζητούσαν ορισμένοι στρατιωτικοί διοικητές. Αλλά ο Υπουργός Άμυνας των ΗΠΑ, Ρόμπερτ Γκέιτς, δήλωσε ότι υποστηρίζει την απόφαση του Προέδρου Ομπάμα. Κατά την ομιλία του ο Αμερικανός Πρόεδρος επεσήμανε ότι η Αλ Κάιντα βρίσκεται τώρα υπό την μεγαλύτερη πίεση από την εποχή των επιθέσεων της 11 Σεπτεμβρίου και τόνισε ότι η τρομοκρατική οργάνωση «οδεύει προς την ήττα». Στο Αφγανιστάν οι αμερικανικές ειδικές δυνάμεις έχουν καταφέρει σοβαρά πλήγματα σε βάρος των Ταλεμπάν και έχουν καταλάβει πολλά κρησφύγετα τους, σημείωσε ο κ. Ομπάμα, αλλά παραδέχτηκε ότι ο πόλεμος στο Αφγανιστάν δεν μπορεί να τελειώσει χωρίς κάποιου είδους πολιτική διευθέτηση και εξέφρασε υποστήριξη προς τις συνομιλίες συμφιλίωσης που διεξάγονται στο Αφγανιστάν με μέλη των Ταλεμπάν που είναι διατεθειμένα να εγκαταλείψουν την Αλ Κάιντα και τη βία και να σεβαστούν το σύνταγμα του Αφγανιστάν.